**Frol IL orientering**

**Årsmelding 1968**

Orienteringsutvalget har bestått av:

 Bjørn Bye

 Asbjørn Tingstad

 Sigbjørn Matberg

 Annar Berg, oppmann

Dessuten har utvalget hatt meget god assistanse av Bjørn Olav og Torgeir Nygård

Bjørn Bye møtte på o-kretstinget.

Sesongen startet med noen treningsløp i Skogn og Verdal. Sjøl hadde vi 3 terminfesta treningsløp. Bjørn Bye ordna med det første, oppmann med det andre, og Asbjørn Tingstad og Sigbjørn Matberg med det siste. Vi hadde bra deltagelse på alle.

Bjørn Bye drev et utmerket instruksjonsarbeid i Nordbygda fra våren av. Det ble arrangert mange treningsløp i «Bruddet», og resultatene har begynt å vise seg.

Konkurransesesongen startet med løp i Stjørdals-Blinks regi der vi var 7 som deltok. Annar og Bjørn gjorde en tilfredsstillende innsats. Nils Håvard Dahl løp meget bra, men i den harde konkurransen havnet han et stykke nede på lista. Bjørn Olav Røstad laget et meget godt løp og beviste at vi her har et emne utenom det vanlige. Det ble 4.plass og det er meget bra konkurransen tatt i betraktning. Johan Skjerve løp også bra og plasserte seg i den beste halvdel av resultatlista. De andre havnet lenger ned.

Neste løp var Wing`s 3.juni. Her hadde vi 6 med, og innsatsen var upåklagelig. 2 førsteplasser: Bjørn Bye i M4 framfor karer som Andreas Finstad og Ole Skånøy. Kometen Bjørn Olav Røstad i G2. Flott gjort. De 4 andre hadde ikke flaks med seg.

Vi deltok med ett guttelag i Freidigstafetten 16.juni. Laget besto av Nils H. Dahl, Bjørn O. Røstad og Asbjørn Tingstad. Her manglet det nok en del på rutinen, og laget brøt på siste etappe.

23.juni deltok 4 i Skogns løp. Bjørn O. Røstad tok igjen en fin 4.plass. De andre ble statister. Den 25.august deltok 6 på løp i Sprova, men her mangler resultatliste.

Byafossen arrangerte KM 1.september. Her hadde vi 6 med. Bjørn Bye tok en fin 3.plass i M4. Torgeir Nygård tok en fin 2.plass og Bjørn O. Røstad ble nummer 6.

Bjørn O. Røstad ble nummer 4 i Landsdelsmatchen arrangert av Freidig 8.sept. Her var 5 frolinger med. 6 var med i Byåsens løp 15.sept. Her merker vi oss spesielt Johan Skjerves gode løp. Han ble nr.6 framfor karer som Per Einar Tinnmannsvik, Trollelg og Bjørn O. Røstad. 24 startet i klassen.

I Trollelgs løp deltok 4 fra oss. (1 bil ble for sein til start). Bjørn Olav Røstads 3.plass var beste prestasjon.

Frol IL arrangerte så sesongens siste løp 13.oktober. Dette var Frols første løp, og det gikk på kartet vi fikk ferdig umiddelbart før løpet. Det er lagt ned et meget stort arbeid på kartet. Synfaringa har tatt anslagsvis 180 timer. Vesentlig utført av Bjørn Bye og Annar Berg. Men også Bjørn Olav og Torgeir Nygård har korrigert en del. Ennå er bare en tredjedel av kartet ferdig, så ennå står mye att.

Løpet ble arrangert fra Buraunet, og vi synes sjøl at arrangementet gjekk bra. 102 deltagere startet, hvorav 10 fra Frol. Bjørn Olav Røstad og Johan Skjerve gjorde det bra med hhv 4. og 6.plass. Løypelegger for løpet var Annar Berg. Bjørn Bye var løpsleder.

Av fasiten ser vi at Bjørn Olav Røstad har vært flittigst til å starte i år med i alt 10 løp. Johan Skjerve og Tore Amdahl har 7 løp kvar, mens Bjørn Bye og Ole Hojem har 6. I alt har vi i år 57 starter.

Bjørn Olav Røstad deltok på et spesialkurs under idrettsleiren på Verdal først på juli. Her gjorde han seg meget fordelaktig bemerket. Han vant 2 løp på kurset, og ble nummer 2 i ett. Han var også med på ei løpersamling for unge o-løpere arrangert av kretsen 2. og 3.november. På et løp her gjorde han det også bra, og det er ingen tvil om at denne unge o-løperen har kastet glans over laget.

O-kretsen arrangerte en løypeleggerkonkurranse hvor Annar Berg deltok og ble nr.2 etter Torgeir Hallan, Skogn. 21 stk deltok i konkurransen. De 2 beste gikk videre til landskonkurransen, men her foreligger ennå ikke noe resultat.

Bjørn Bye var i år arrangør av klubbmesterskapet som vart arrangert fra Ulvesvollen 27.oktober. Det luktet buljong og grillet pølse allerede da vi kom til start, så her var arrangementet i de beste hender. Noe kaldt og litt snø var det, men bortsett fra Jostein Moksnes som måtte bryte på 7.post p.g.a. kalde føtter (han var snåp i bilen for å bytte) gjekk løpet meget bra. I langløypa viste det seg at «de gamle» fortsatt er eldst. Det ble en sikker seier til oppmannen framfor Bjørn Olav Nygård. Torgeir Nygård på tredjeplass måtte i år finne seg i å bli bjellemann etter Per Amdahl. Per Amdahl, Andreas og Magne Eldnes m.fl. gjorde også i år meget bra markarbeid uten å komme opp mot sitt beste.

I kortløypa tok Bjørn Olav Røstad en sikker seier, mens Olav Kløvjan som har minimal o-trening tok en overraskende og fin 2.plass. Alle var i mål før Bjørn delte ut premiene som besto av sluker. (Det er å håpe at fiskelysten ikke fortrenger o-lysten)

En må kunne si at det er gjort et godt o-arbeid i laget i sesongen, sjøl om tyngden av o-løpere begrenses til Nordbygda. Dette skal vi i Okkenhaug forandre på til neste år.

Takk for o-sesongen!

Annar Berg, Oppmann

Sign.